**ГОДИШЕН ИЗВЕШТАЈ ЗА РАБОТА**

**НА СЕКТОРОТ ЗА УПРАВЕН И ИНСПЕКЦИСКИ НАДЗОР НА МИНИСТЕРСТВОТО ЗА КУЛТУРА ЗА 2017 ГОДИНА**

**РЕЗИМЕ**

Според евиденцијата на Секторот за управен и инспекциски надзор на Министерството за култура (**во натамошниот текст: МК**), во текот на 2017 г. биле извршени **вкупно** **176 инспекциски надзори** (забелешка: споредбено со вкупно 212 инспекциски надзори, извршени во 2016 г.), и тоа:

- **104** инспекциски надзори, извршени согласно со **Законот за културата** (од кои 15 редовни, 48 вонредни и 41 контролен)**,** од аспект на работењето и наменското користење на средствата обезбедени преку МК од Буџетот на Република Македонија, за програми/проекти од национален интерес во културата за 2016/2017 г.,во национални и локални установи од областа на културата, единица на локална самоуправа, здруженија на граѓани и други правни лица, регистрирани за вршење соодветна дејност од областа на културата, како и физички лица, сите корисници на средствата од Буџетот на РМ, преку МК,

**- 45** инспекциски надзори (од кои 21 вонреден и 24 контролни),извршени над субјектите чиешто работење подлежи на надзор согласно со **Законот за издавачката дејност,**

- **16** инспекциски надзори (од кои 4 редовни, 2 вонредни и 10 контролни),извршени над субјектите чиешто работење подлежи на надзор согласно со **Законот за бибиотеките**,

- **6** инспекциски надзори (од кои 3 вонредни и 3 контролни),извршени над субјектите чиешто работење подлежи на надзор согласно со **Законот за употребата на македонскиот јазик**,

**- 4** инспекциски надзори (од кои 1 вонреден и 3 контролни),извршени над субјектите чиешто работење подлежи на надзор согласно со **Законот за музеите**, и

- **1** вонреденинспекциски надзор, извршен над субјектот чиешто работење подлежи на надзор согласно со **Законот за филмската дејност.**

За утврдените недостатоци, како и повреди на прописите од областа на културата, од страна на инспекторите за култура издадени се вкупно **82 решенија** со наредба за отстранување на утврдените недостатоци во определен рок (од кои 54 по Законот за културата, 19 по Законот за издавачката дејност, 5 по Законот за библиотеките, 2 по Законот за употребата на македонскиот јазик и 2 по Законот за музеите), **21** **прекршочен платен налог, односно покани за спроведување постапка за порамнување** согласно со член 91-в од Законот за културата и членовите 49 и 51 од Законот за прекршоците („Сл. весник на РМ“ бр. 124/15). Два платни налога се издадени по Законот за музеите, 2 покани за порамнување (со изработен Записник и платни налози) по Законот за филмската дејност, а останатите платни налози и покани за порамнување се по Законот за културата. По овој основ е наплатена глоба во вкупен износ од 269.879 денари, како приход на Буџетот на РМ во 2017 г. (забелешка: во вкупниот износ се пресметани и 23.100 денари во врска со Платниот налог издаден на национална установа во 2016 г.). Во текот на 2017 г., поднесени се вкупно 7 прекршочни барања против правни и одговорни лица во правни лица (поранешни директори, управител) до надлежните основни судови за утврдените повреда на Законот за културата и Законот за филмската дејност

Во текот на 2017 г., учествувано е во тематската обука, организирана од страна на Инспекцискиот совет, со поддршка од Агенцијата на САД за меѓународен развој (УСАИД), Проект за модернизација на инспекциски служби во РМ. Освен еднодневната обука, одржана на 12.12.2017 г. на тема примена на одредбите од Законот за општата управна постапка. Освен еднодневната општа обука за општата управна постапка, во 2017 г. не беа организирани други стручни оспособувања и усовршувања за инспекторите за култура.

1. **РЕГУЛАТОРНА РАМКА**

Како и во 2016 г., инспекторите за култура при Секторот за управен и инспекциски надзор на МК, во извештајниот период својата работа, односно вршење на инспекциски надзори ја остваруваа во согласност со следниве законски прописи од областа на културата:

-Законот за културата („Сл. весник на РМ" бр. 31/1998, 49/2003, 82/2005, 24/2007, 116/10, 47/11, 51/11, 136/12, 23/13, 187/13, 44/14, 61/15 , 154/15 и 39/16),

-Закон за издавачката дејност („Сл. весник на РМ“ бр. 199/14 и 152/15),

-Закон за музеите („Сл. весник на РМ” бр. 66/04, 89/08, 116/10, 51/11, 88/15 и 152/15);

-Закон за библиотеките („Сл. весник на РМ” бр. 66/04, 89/08, 116/10, 51/11, 88/15 и 152/15);

- Закон за филмската дејност („Сл. весник на РМ“ бр. 82/13, 18/14, 44/14 и 152/15),

-Закон за употребата на македонскиот јазик („Сл. весник на РМ” бр. /1998, 89/2008, 116/10, 187/13, 152/15 и 193/17);

-Закон за меморијалните споменици и спомен-обележја („Сл. весник на РМ“ бр. 66/04, 89/08 и 152/15);

-Закон за аудиовизуелните добра („Сл. весник на РМ“ бр. 103/08, 47/11, 51/11 и 154/15), како и други подзаконски прописи од областа на културата.

Покрај измени и дополнувања на законските прописи од областа на културата извршени во текот на 2015 и 2016 г. (забелешка: на прекршочни одредби во однос на изрекувањето и одмерувањето на висината на глобата при издавање на прекршочен платен налог согласно со Законот за прекршоците од 2015 г.), кога се донесени и повеќе подзаконски прописи од областа на културата (забелешка: правилници за формата и содржината на прекршочниот платен налог за сите посебни закони, како и правилници за примена на одредбите од Законот за музеите и Законот за библиотеките), во декември 2017 г. донесен е Законот за изменување и дополнување на Законот за употребата на македонскиот јазик („Сл. весник на РМ“ бр. 193/2017). Но, во текот на 2017 г. подготвени се и предлог – закони за изменување и дополнување, меѓудругото на Законот за културата и на Законот за филмската дејност, коишто се во собраниска постапка на донесување.

Иста така, согласно со член 19 – ж став (2) од Законот за инспекциски надзор („Службен весник на РМ“ бр.50/10, 162/10, 157/11, 147/13, 41/14, 33/15, 193/15 и 53/16), од страна на заменик-министерот за култура во 2017 г. е донесена нова Одлука за утврдување на коефициентот на сложеност на инспекцискиот надзор во областа на културата, заведена под бр. 56-4536/1 од 13.4.2017 г., по којашто од страна на Инспекцискиот совет е дадена потребната согласност.

1. **УСОГЛАСУВАЊЕ СО МЕЃУНАРОДНИ СТАНДАРДИ И БАРАЊА**

За горецитираните закони од областа на културата, по кои постапува Секторот за управен и инспекциски надзор на МК, од страна на Европската унија не се донесени директиви и регулативи, поради што нема потреба од нивно усогласување со европското законодавство.

Во извештајниот период, МК односно Секторот за управен и инспекциски надзор нема проекти и активности, поврзани со усогласување со меѓународни стандарди и практики во областа на инспекциската надлежност на МК или со исполнување на услови за влез во ЕУ, меѓународни организации или институции, кон кои пристапила РМ.

**3. НАДЛЕЖНОСТИ И ОРГАНИЗАЦИЈА**

**3.1. Основи**

Инспекторите за култура, постапуваат во согласност со следниве законски прописи од областа на културата: Законот за културата, Закон за музеите, Закон за библиотеките, Закон за филмската дејност, Закон за употребата на македонскиот јазик, Закон за издавачката дејност., како и Законот за аудиовизуелните добра и Законот за меморијалните споменици и спомен-обележја, (забелешка: во 2017 г. од аспект на примена на овие два закони не се вршени надзори).

Во 2017 г. Секторот за управен и инспекциски надзор функционира со 2 одделенија (Одделение за инспекциски надзор и Одделение за управен надзор и надзор над наменското користење на буџетски средства), со 12 систематизирани работни места и 13 извршители, со пополнети вкупно шест работни места и со вработени вкупно 7 (седум) извршители (од кои 5 инспектори) и тоа: раководител на Сектор - главен инспектор, помошник–раководител на Сектор – помошник главен инспектор и 3 советници–инспектори (од кои еден дипл. правник и двајца дипл. економисти), со овластување и надлежност за вршење на работи на инспекциски надзор во областа на културата, на подрачјето на целата територија на РМ, како и еден соработник за обработка на податоци во функција на надзор и еден самостоен референт за техничка обработка на документација (забелешка: од м. јануари 2018 г. Секторот е со еден советник-инспектор – дипл. економист помалку со оглед на тоа што извршителот е прераспореден на друго работно место во МК).

Со Секторот раководи раководител - главен инспектор, кој го назначува министерот за култура согласно со условите утврдени со закон и новите општи акти за систематизација на МК (во извештајниот период: Правилник за внатрешна организација на МК бр. 04-1436/2 од 2.2.2016 г., Правилник за систематизација на работните места во МК бр. 04-1436/1 од 2.2.2016 г. и Правилник за изменување на Правилникот за систематизација на работните места во МК заведен под бр. 04-9519/1 од 4.10.2016 г. (забелешка: со донесувањето на новите акти престанаа да важат Правилникот за внатрешна организација на МК бр. 04-5396/2 од 28.3.2012 г. и Правилник за систематизација на работните места во МК бр. 04-5396/4 од 28.3.2012 г.).

Во текот на 2017 г., започнато е со изработка на нови акти за систематизација и внатрешна организација на работните места во МК.

**3.2. Административни постапки**

Инспекциските (административни) постапки се евидентираат согласно со Правилникот за формата, содржината и начинот на водење на инспекциска евиденција, како и содржината на извештаите од инспекциската статистика („Сл. весник на РМ“ бр. 165/11), при што предметите од првостепена (и второстепена) инспекциска постапка се водат на посебен образец – Ип 1 и 2, и тоа во пишана форма, односно во соодветна книга - Уписник за предметите од првостепена инспекциска постапка, при што во истата се евидентираат и донесените управни акти од страна на инспекторите за култура во инспекциска постапка, односно решенија со наредба за отстранување на записнички утврдените недостатоци во работењето на субјектите на надзорот. Заведувањето на предметите од инспекциска постапка се врши и во други помошни книги (доставна книга, регистар, попис на акти и сл.).

За извршувањето на горенаведените работи, односно евидентирањето на инспекциските предмети се задолжени лицата, вработени во Секторот за општи работи, Одделение за административно-имотни и архивски работи на МК и СОЗР на Владата на РМ. Инаку, за пополнување на Образецот бр. 11 - Регистар на извршени инспекции, е задложен секој инспектор поединечно, а истиот на месечна база до Инспекцискиот совет, го доставува раководителот на Секторот.

**3.3.Безбедност и комуникација**

Исто како и во 2016 г., службената комуникација меѓу вработените и другите државни институции (вклучително и со Инспекцискиот совет), како и со други правни и физички лица, се врши по писмен пат, а во одделни случаи и електронски (како дополнителна неформална преписка за укажувања, консултации, достава на податоци и слично), при што се користат четири службени мејлови и еден приватен мејл, при што се внимава на безбедност на даваните информации.

Инаку, сите инспектори се овластени за обработка на личните податоци во делот на работните задачи, кои се утврдени со актите на МК во согласност со Законот за заштита на личните податоци, иако вработените не водат евиденција на лични податоци на физички лица во смисла на член 2 од Законот.

**3.4. Информациска и комуникациска технологија**

Секторот има вкупно шест компјутери (со лиценциран Microsoft Office 2007 и софтвер - Windows 7 и windows hp, при што од м. јануари 2018 г. еден компјутер не е во исправна состојба), три принтери и еден скенер. Од причина што службеното моторно возило на МК, што го користат инспекторите за култура веќе подолг временски период (1996 г. на производство), уште од м. септември 2016 г. не е во возна состојба (забелешка: возилото во 2018 г., поради безбедносни причини е предложено за расход), во првите два квартали од 2017 г., обезбедувањето на службеното моторно возило за вршење инспекциски надзори надвор од Скопје вршено е исклучиво преку СОЗР на Владата на РМ (забелешка: дел од барањата се одбивани поради презафатеност на воизлата на СОЗР).

Исто така и моторното возило (2004 г. на производство), коешто во почетокот на 2017 г. МК го има добиено од Агенцијата за управување со одземен имот и тоа исклучиво за потребите на СУИН на МК не е во возна состојба, а неговата поправка е планирано да се изврши при крајот на третиот квартал од оваа година.

Патничкото возило коешто од страна на СОЗР на Владата на РМ во м. јули 2017 г., е дадено на времено користење на МК за потребите на инспекторите за култура во текот на м. декември 2017 г., вратено е на СОЗР на Владата на РМ (по нивно барање), со што Секторот за управен и инспекциски надзор во моментов не располага со, ниту едно службено возило во возна состојба. Од тие причини вршењето на инспекциските надзори подолг временски период се одвива во отежнати услови.

**3.5. Управување со финансиски и нефинансиски ресурси**

Исто како и во 2016 г., имајќи предвид дека Секторот за управен и инспекциски надзор, е организациона единица на МК, истиот нема посебен буџет, туку расходите се намируваат во рамките на Буџетот на МК (плати, трошоци за гориво, патарини и друго).

Во примена на МКсе Процедура за управување со патен налог за патување во земјата (2010 г.); и Одлука за ограничување на износот на сметката на службени мобилни телефони, вклучително и на инспекторите за култура. (забелешка: изменета во 2017 г.).

**4. ЧОВЕЧКИ РЕСУРСИ**

**4.1. Основи**

Последното усогласување на актите за систематизација на работните места и внатрешна организација на МК согласно со одредбите од Законот за административни службеници, а за што по добиената потребна согласност од страна на Инспекцискиот совет согласно со член 16-а од Законот за инспекциски надзор, во однос на делот на делокругот на надлежностите на Секторот за управен и инспекциски надзор, како внатрешна организациона единица во рамките на МК, е извршено во февруари, 2016 г. кога беа донесени Правилникот за систематизација на работните места бр. 04-1436/1 од 2.2.2016 г. и Правилникот за внатрешна организација бр. 04-1436/2 од истиот датум (со потребната согласност од МИОА). Според овие правилници рaботата во Секторот е организирана во 2 одделенија (Одделение за инспекциски надзор и Одделение за управен надзор инадзор над наменското користење на буџетски средства), со 12 систематизирани работни места и со помалку, односно 13, наместо 17 извршители, колку што било предвидено со претходните акти за систематизација и внатрешна организација на МК.

Во текот на 2017 г., започнато е со изработка на нови акти за систематизација и внатрешна организација на работните места во МК, а со коишто се предвидени и одредени измени во однос на Секторот за управен и инспекциски надзор на МК согласно со предложените измени и дополнувања на одредбите од Законот за културата, коишто се однесуваат на инспекторите за култура, односно вршењето на инспекцискиот надзор во областа на културата.

**2.Број на вработени**

Во извештајниот период, како и во последните десет години бројот на инспекторите за култура е непроменет, односно изнесувал вкупно пет извршители, по следниве организациони единици на Секторот:

|  |  |  |
| --- | --- | --- |
| **Ред. бр.** | **Назив на работно место** | **Број на извршители** |
| **1.** | Раководител на Сектор за управен и инспекциски надзор-**Главен инспектор** | 1 |
| **2.** | Помошник на Раководителот на Сектор за управен и инспекциски надзор-**Помошник главен инспектор** | 1 |
| **Одделение за инспекциски надзор** | | |
| *3.* | Советник-**инспектор** за инспекциски надзор | 2 |
| **Одделение за управен надзор и надзор над наменското користење на буџетски средства** | | |
| *4.* | Советник -инспектор за надзор над наменското користење на буџетски средства | 1 |
|  | Вкупно: | 5 |
| **5.** | Соработник за обработка на податоци во функција на надзор | 1 |
| **6.** | Самостоен референт за техничка обработка на документација (со ССП) | 1 |
|  | Вкупно: | 7  извршители |

Од м. март, 2016 г. во Секторот за управен и инспекциски надзор, се прерараспоредени двајца извршители и тоа: еден соработник за обработка на податоци во функција на надзор (забелешка: покрај водење не дел од инспекциската евиденција, лицето е задолжено да врши други работни задачи, што се во надлежност на Секторот, но не се однесуваат на инспекциска постапка), и еден самостоен референт за техничка обработка на документација (забелешка: задолжено за извршување на други работни задачи во рамките на надлежност на МК,).

Додека, од м. јануари 2018 г. Секторот за управен и инспекциски надзор е со еден советник-инспектор – дипл. економист помалку со оглед на тоа што извршителот е прераспореден на друго работно место во МК.

**4.3. Обуки и стручно оспособување**

Во текот на 2017 г., инспекторите за култура имаат учествувано во тематската еднодневна обука, организирана од страна на Инспекцискиот совет, во соработка со МИОА и ИДЕАС ДЕПО-Скопје, а во рамките на Проектот на Агенцијата на САД за меѓународен развој (УСАИД), за модернизација на инспекциски служби во РМ. Освен еднодневната обука, одржана на 12.12.2017 г. на тема примена на одредбите од Законот за општата управна постапка. во 2017 г. не беа организирани други стручни оспособувања и усовршувања за инспекторите за култура.

*Табела Стручно оспособување и усовршување на инспекторот за култура*

*(2017 г.)*

|  |  |  |  |  |  |  |
| --- | --- | --- | --- | --- | --- | --- |
| *Назив на обуката* | *Цел на обуката* | *Организатор* | *Обучувач* | *Место, год.* | *Целна група* | *Бр. на учес-ници* |
| *ЗОУП* во вршење на инспекцискиот надзор | *Примена на одредбите од ЗОУП* | *Инспекциски совет/УСАИД* | *Проф. д-р Борче Давитков-ски и Југослав Ѓорѓиевски* | *Скопје,*  *12.12.*  *2017 г.* | инспектори | *30-40* |

**4.4.Интегритет**

Во извештајниот период, според евиденцијата на Секторот за управен и нспекциски надзор не се поднесени претставки до Инспекцискиот совет по однос на работата на инспекторите за култура. Други жалби или поплака за работата на инспекторите за култура не се поднесени, ниту се поведени постапки за утврдување постоење на дисциплинска одговорност или се изречени дисциплински мерки и покренати други постапки пред надлежни органи.

**4.5. Наградување и унапредување**

Во извештајниот период не се евидентирани унапредувања и наградувања на инспекторите за култура.

Согласно со Јавниот повик за полагање на испит за инспектор за првата испитна сесија за 2016 г., објавен од страна на Инспекцискиот совет на 15.2.2016 г., врз основа на член 19 став 5 од Законот за инспекциски надзор, a согласно со Правилникот за начинот на полагање на испитот за инспектори („Службен весник на РМ“ бр. 21/16), сите 5 (пет) инспектори за култура го положија испитот за инспектор и се стекнаа со лиценци за инспектор.

Составен дел на Годишниот извештај за работа на Секторот за управен и инспекциски надзор на МК за 2017 г., се обрасците за годишна оцена за успешност на инспекторите за култура (вкупно 5), изработени согласно со Правилникот за формата и содржината на образецот за годишна оцена за успешност на инспектор („Сл. весник на РМ“ бр. 21/2016), како и Ранг-листата со годишна оценка и остварени бодови на инспекторите за култура за 2017 година.

**5. ИНСПЕКЦИСКИ НАДЗОР**

**5.1. Административен капацитет за вршење на инспекциски надзор**

Во 2014 г., Министерството за култура за извршувањето на надлежностите утврдени со закон се има стекнато со Сертификат за воспоставен и соодветно одржуван систем за управување што ги исполнува барањата на стандардот ИСО 9001:2008, којшто е истечен на 16.12.2017 година (забелешка: од Секторот за управен и инспекциски надзор на МК се донесени процедурите за вршење инспекциски надзор по иницијатива или по службена должност, и за вршење редовен инспекциски надзор -простепена инспекциска постапка Ип. 1, додека на 11.11.2016 г., е извршена редовна сертификациската проверка и во Секторот за управен и инспекциски надзор).

Согласно со член 13 став 2 од Законот за воведување на систем за управување со квалитет и заедничката рамка за процена на работењето и давањето на услуги во државната служба („Сл. весник на РМ“ бр.69/13 и 193/15), според којшто органите кои претходно се стекнале со стандардот ИСО 9001 се должни по истекот на рокот за кој се сертифицирани да извршат сертификација кај тело акредитирано од Институтот за акредитација на Република Македонија, од овој Институт добиено е Мислење бр. 03-29/1 од 09.01.2018 г., дека претходно воведениот систем за квалитет треба да се прилагоди на барањата на новиот стандард МКС ЕN ISO 9001:2015, со помош на консултант или со обучен кадар/персонал од МК, а за што е планирано во 2018 г. да бидат преземени и соодветни дејствија.

Секторот за управен и инспекциски надзор, води интерна база на податоци, додека со други инспекциски служби и институции не е поврзан во систем за размена на податоци. Секторот, во моментов располага со вкупно 5 компјутери (со лиценциран Microsoft Office 2007 и софтвер - Windows 7 и Windows hp).

**5.2. Остварување на претпоставките за проценките на ризици во областите на инспекциски надлежности**

Со Годишната програма за работа за 2017 г., како ризични подрачја од областа на културата кои ќе бидат предмет на инспекциските надзори, беа дефиниранидејностите за објавување на дела од областа на уметничкото творештво, односно културното богатство(музичка дејност, сценско-уметничка дејност, галериска и други дејности), и тоа од аспект на примена на одредбите од Законот за културата.

Имено, од аспект на наменското користење на средствата добиени од Буџетот на Р. Македонија, преку МК, како и во случај на превземање обврски над одобрените средства од Буџетот на РМ, но и од аспект на исполнување на други обврски по Законот за културата (забелешка: надзор над работењето на органите на раководење и управување-директори и управни одбори), со Годишната програма за работа за 2017 г. планирано беше вршење редовни инспекциски надзори кај дел од националните установи од областа на културата на целата територија на РМ, што се основани од државата (центри за култура, библиотеки, театри, музеи, заводи за заштита на спомениците на културата и други - вкупно 13 национални установи), кај коишто според евиденцијата на СУИН на МК во последните три и повеќе години, воопшто не беа вршени инспекциски надзори. Исто така, беше планирано вршење и редовни инспекциски надзори кај дел од локалните установи (општинско-градски, основани од единиците на локалната самуправа (вкупно 15 локални установи), на целата територија на РМ, што се регистрирани за вршење на дејности од областа на културата, од аспект на наменското користење на средствата добиени од Буџетот на Р. Македонија, преку Министерството за култура согласно со Годишната програма за финансирање на проекти/програма од национален интерес за 2016 г. и за што меѓу установите и Министерството за култура во текот на 2016 г. се склучени договори за учество во финансирање на проекти.

Од аспект на наменското користење на средствата добиени од Буџетот на Р. Македонија, преку Министерството за култура, беше планирано во текот на 2017 г. да бидат вршени инспекциски надзори и кај други корисници - правни и физички лица чие работење подлежи на надзор согласно со прописите од областа на културата, за работи од културата, како што се издавачки куќи, фестивали, манифестации, здруженија и други. Овие правни и физички лица, како што беше планирано со Годишната програма за работа беа определувани дополнително во текот на 2017 г., врз основа на поднесени иницијативи до СУИН на МК од страна на другите надлежни сектори на Министерството за култура, како и од други правни и физички лица (по службена должност)**.** Имено, имајќи предвид дека согласно са член 66 од Законот за културата, проектите финансирани со средства од Буџетот на РМ, преку МК кај поголем дел од корисниците, не беа завршени или беа во тек во периодот кога е изработувана Годишна програма, со обврска за реализирање на проектите до крајот на 2016 г., МК не можеше да утврди кај кои правни и физички лица ќе има потреба во текот на 2017 г. да бидат извршени инспекциски надзори согласно со Законот за културата.

Понатаму, како ризично подрачје планирано да биде предмет на инспекциски надзори (редовни и контролни) во 2017 г. беше од аспект на примена на одредбите од **Законот за библиотечната дејност**, односно вршење на дејноста за заштита и користење на материјалното движно творештво - културно богатство, со акцентот во однос на примена на одредбите, коишто се однесуваат на обврската на библиотеките и библиотеките во состав на други правни лица, за водење на библиотечната евиденција, вршење ревизија и отпишување на библиотечниот фонд (библиотечен материјал и библиотечна документација). Имено, во текот на 2016 г. беше започнато со вршење на вонредни надзори кај поголем дел од националните библиотеки, додека за 2017 г. беше планирано вршење на инспекциски надзори и кај локалните библиотеки на целата територија на РМ (забелешка: планирани вкупно 10 библиотеки), а чиешто работење според евиденцијата на СУИН на МК од денот на донесувањето на Законот за библиотеките воопшто не беше предмет на вршење на инспекциски надзори.

Покрај горенаведените (приоритетни) подрачја, односно вршење инспекциски надзори од аспект на примена на одредбите од Законот за културата и Законот за библиотечната дејност, како трето ризично подрачје беа утврдени други подрачја во областа на културата (заштита и користење на материјалното движно и духовното творештво - културно богатство), при што кај дел од националните установи и други правни лица, беше планирано да бидат вршени контролни (забелешка: по надзорите извршени во 2016 г.), и вонредни инспекциски надзори (забелешка: по иницијативи и во случај на сомневање на инспекторот), од аспект на примена на одредбите од **Законот за музеите, Закон за издавачката дејност, Законот за употребата на македонскиот јазик, Закон за филмската дејност и други посебни прописи од областа на културата**.

Проценка на МК од аспект на ризиците за неприменувањето на законските и подзаконските прописи од областа на културата во ризичните области, е заснована врз основа на состојбите утврдени од инспекциските надзори извршени во периодот од 2008 до 2016 г., во сите дејности од областа на културата.

Во првиот квартал од 2017 г., состојбата во областите, кои биле предмет на инспекциските надзори и тоа приоритетно со вршење на вонредни инспекциски надзори, кај други корисници на средствата од Буџетот на РМ, преку МК, што вршат дејности за објавување на дела од областа на уметничкото творештво од аспект на примена на Законот за културата (забелешка: по предлогот, односно иницијативата од Секторот за дејностите од областа на културата и уметноста на МК, поднесена по донесувањето на ревидираната Годишна програма за работа за 2017 г.), како и вршење на контролни инспекциски надзори од аспект на примена на Законот за издавачката дејност, Законот за библиотеките, Законот за културата и Законот за музеите (јануари и февруари, 2017 г.), кај правни лица чиешто работење било предмет на редовни или вонредни инспекциски надзори во текот на 2016 г., од аспект на почитување на прописите е оценета како задоволителна (забелешка: со исклучок на еден вонреден надзор извршен во м. март од аспект на примена на Законот за културата, за којшто по извршениот контролен надзор во м. април, е предложена постапка за порамнување и еден контролен надзор извршен исто така во м. март од аспект на примена на Законот за музеите, при што повторно е издадено решение со наредба, поради нецелосно постапување на инспектираниот субјект - локална установа музеј по претходно издаденото решение).

Истата состојба е утврдена и кај редовните инспекциски надзори (вк. 2), извршени кај локалните установи (општинско-градски), што вршат креативни и уметнички дејности, односно дејности за објавување на дела од областа на уметничкото творештво (објекти за културни манифестации), од аспект на примена на Законот за културата.

Во вториот квартал од 2017 г., во областите кои биле предмет на инспекциските надзори и тоа приоритетно надзори во национални установи и кај други корисници на средствата од Буџетот на РМ, преку МК, што вршат дејности за објавување на дела од областа на уметничкото творештво од аспект на примена на Законот за културата (забелешка: согласно со Годишната програма за работа на СУИН на МК за 2017 г., како и по иницијативата од Секторот за дејностите од областа на културата и уметноста на МК, поднесена по донесувањето на ревидираната Годишна програма за работа за 2017 г.), во однос на првиот квартал од 2017 г. утврдени се неправилности од аспект на почитување на Законот за културата, но и одредбите од Законот за музеите.

Оттука, во вториот квартал од страна на инспекторите за култура спроведени се соодветни постапки за порамнување, при коишто се издадени четири платни налози, а исто така во втроиот квартал издадени се и две решенија со наредба за отстранување на утврдените недостатоци (од вкупно издадени 20 решенија), за враќање на (дел) од преведените средства од Буџетот на РМ, преку МК поради нереализирани проекти и поднесено е едно Прекршочно барање по Законот за културата.

Задоволителната состојба е утврдена кај субјектите (правни лица), кај коишто се извршени контролни инспекциски надзори од аспект на примена на Законот за издавачката дејност, Законот за библиотеките и Законот за употребата на македонскиот јазик, чиешто работење било предмет на редовните или вонредните инспекциски надзори во текот на 2016 и во првиот квартал од 2017 годинс. Од објективни причини, дел од планираните редовни инспекциски надзори (вк. 7), кај национални и локални установи (општинско-градски), од аспект на примена на Законот за културата, а коишто беа предвидени за вториот квартал од 2017 г. со Годишната програма за работа на за 2017 г., не се извршени (приоритет е даден на вршење вонредни надзори по Налог на министерот за култура).

Во третиот квартал од 2017 г., во областите кои биле предмет на инспекциските надзори и тоа приоритетно надзори во национални установи и кај други корисници на средствата од Буџетот на РМ, преку МК, што вршат дејности за објавување на дела од областа на уметничкото творештво од аспект на примена на Законот за културата (забелешка: согласно со Годишната програма за работа на СУИН на МК за 2017 г., Иницијативата од Секторот за дејностите од областа на културата и уметноста на МК, поднесена по донесувањето на ревидираната Годишна програма за работа за 2017 г., Иницијативата од Агенцијата за филм на РМ – Скопје, како и по Налог на министерот за култура), во однос на првите два квартали утврдени се неправилности од аспект на почитување на Законот за културата, но и одредбите од Законот за библиотеките и Законот за музеите (забелешка: во дел од националните установи, вршени се надзори по основ на примена на два закони, те. во зависност од основната/приоритетна дејност на установата - Законот за културата и Законот за библиотеките или Законот за културата и Законот за музеите, при што надзорите поради нивната обемност се вршени од страна на двајца инспектори за култура).

Оттука, во третиот квартал од страна на инспекторите за култура се предложени, односно спроведени се постапки за порамнувања (забелешка: издадени се 8 прекршочни платни налози на правни лица и/или одговорни лица во правни лица-поранешни директори на националните установи (при што едно физичко лице не се одзвало на покана за порамнување, три налози се реализирани, а две покани за порамнување испратени со закажани термини во втората половина од м. октомври не се реализирани), поднесени се вкупни четири прекршочни барања по Законот за културата, а исто така издадени се и вкупно 17 решенија со наредба за отстранување на утврдените недостатоци по Законот за културата, Законот за библиотеките и Законот за музеите.

Исто како и за првите два квартали, задоволителната состојба е утврдена кај субјектите (правни лица), кај коишто се извршени контролни инспекциски надзори од аспект на Законот за издавачката дејност, чиешто работење било предмет на редовните или вонредните инспекциски надзори извршени во 2016 и 2017 година. Од објективни причини, дел од планираните редовни инспекциски надзори (вк. 7), кај национални и локални установи (општинско-градски), што вршат креативни и уметнички дејности, односно дејности за објавување на дела од областа на уметничкото творештво (објекти за културни манифестации), од аспект на примена на Законот за културата, а коишто беа предвидени за третиот квартал од 2017 г. со Годишната програма за работа на Секторот за управен инспекциски надзор за 2017 г., не се извршени. И во третиот квартал приоритет е даден на вршење вонредни надзори.

Во четвртиот квартал од 2017 г., во областите кои биле предмет на инспекциските надзори и тоа приоритетно надзори во национални установи и кај други корисници на средствата од Буџетот на РМ, преку МК, што вршат дејности за објавување на дела од областа на уметничкото творештво од аспект на примена на Законот за културата (забелешка: согласно со Годишната програма за работа на СУИН на МК за 2017 г., иницијативате од Секторот за дејностите од областа на културата и уметноста, Секторот за меѓународна соработка и Секторот за заштита на културното наследство на МК, поднесени во септември, ноември и декември 2017 г., како и по Налог на министерот за култура), во однос на првите два квартали од 2017 г. утврдени се неправилности од аспект на почитување на одредбите од Законот за културата. Воедно, како и во третиот квартал од 2017 г. во дел од националните установи, редовните и вонредните надзори од аспект на примена на Законит за културата поради нивната обемност и сложеност се вршени од страна на двајца инспектори за култура.

Оттука, за прекршоците сторени во врска со примена на Законот за културата во четвртиот квартал од страна на инспекторите за култура се предложени, односно спроведени постапки за порамнувања (забелешка: издадени се 4 прекршочни платни налози на правни лица и/или одговорни лица во правни лица - директори на национални установи и едно физичко лице, од кои три налози се реализирани, еден не е реализиран, како и една покана за порамнување со закажан термин во м. јануари за редовниот надзор извршен во м. декември, 2017 г.), поднесени се две прекршочни барања (од кои едно по надзорот, извршен во третиот квартал), а исто така издадени се и вкупно 13 решенија со наредба за отстранување на утврдените недостатоци по Законот за културата, 7 по Законот за издавачката дејност, како и 2 решенија по Законот за библиотеките.

Задоволителната состојба е утврдена кај субјектите (правни лица), кај коишто се извршени контролни инспекциски надзори од аспект на примена на Законот за издавачката дејност, чиешто работење било предмет на редовните или вонредните инспекциски надзори во текот на 2016 и во првите три квартали од 2017 година. Повторно, од објективни причини, дел од планираните инспекциски надзори, од аспект на примена на Законот за културата (еден вонреден), и Законот за библиотеките (еден контролен), а коишто беа предвидени за четвртиот квартал од 2017 г., не се извршени. Во четвртиот квартал приоритет е даден на вршење контролни надзори по Законот за културата и вонредни надзори по Законот за издавачката дејност со цел завршување на започнатите надзори во 2017 г. (2016 г.).

Во првиот квартал од 2017 г., со надзорите беа опфатени вкупно 47 правни лица (од кои 4 национални установи, 5 локални установи, УКИМ, здруженија на граѓани и трговски друштва), и едно физичко лице; во вториот квартал - вкупно 45 правни лица (од кои 7 национални установи, 11 локални установи, две единици на локална самоуправа, здруженија на граѓани и трговски друштва), во третиот квартал - вкупно 29 правни лица (од кои 7 издавачки куќи, 13 национални установи, 3 локални установи, како и вкупно 6 здруженија на граѓани и трговски друштва), а во четвртиот квартал - вкупно 37 правни лица (од кои 15 издавачки куќи, 11 национални установи, 8 локални установи, една единица на локална самоуправа и други здруженија на граѓани и трговски друштва), како и осум физички лица, што споредбено со голем број на корисници на средствата од Буџетот на РМ, преку МК и бројот на регистрирани субјекти за вршење на креативни и уметнички дејности на целата територија на РМ, а при тоа имајќи го предвид бројот на инспекторите за култура (вкупно пет), коишто се надлежни за целата територија на РМ и постојните технички ресурси, реално не може во целост реално да ја одрази состојбата во областа на културата.

Од аспект на примена на Законот за културата, од планираните 13 (тринаесет) редовни инспекциски надзори во национални установи од областа на културата извршени се вкупно **6 (шест)** инспекциски надзори (забелешка: како што е горе наведено приоритет е даден на вршење вонредни надзори во други национални установи од областа на културата по Налог на министерот за култура и кај други корисници на средствата од Буџетот на РМ – вкупно 48 вонредни надзори, додека пет од нереализираните редовни надзори предвидени се со Годишната програма за работа на инспекцијата за 2018 г., а исто така предвид треба да се има и дефект на службеното моторно возило од септември, 2016 г.). Додека, вкупно **–---инспекциски** надзори од планираните 15 (петнаесет) редовни надзори се извршени во локалните установи (општинско-градски, основани од единиците на локалната самуправа предвидени со Годишната програма за работа за 2017 година. При вршењето на инспекциските надзори по Законот за културата кај националните (и локалните) установи од областа на културата, утврдени се одредени (континуирани) проблеми во работењето, како на пр. од аспект на примена на прописите од областа на работните односи, ненамирени обврски (ненавремено и/или нецелосно плаќање на обврски за комуналии, програмски обврски и друго), ненаменско трошење на средствата или над одобрените од Буџетот на РМ, недостиг на потребниот стручен и административен кадар, недостиг на финансиски средства и слично.

Од планираните 10 (десет) надзори кај локалните библиотеки согласно со Годишната програма за работа за 2017 г., извршени се вкупно 4 редовни (2 вонредни и 10 контролни), инспекциски надзори од аспект на примена на Законот за библиотеките. Во однос на утврдената фактичка состојба за примена на одредбите од Законот за библиотеките и тоа во однос на водење на дел од задолжителната библиотечна евиденција (нецелосно и ненавремено), како и обврската на библиотеките за вршење ревизија и отпишување на библиотечниот фонд (библиотечен материјал и библиотечни добра заштитени со Закон), утврдена е потреба за соодветни изменувања и дополнувања на дел од постојните подзаконски прописи, спроведување на соодветни обуки на постојниот вработен кадар, подобрување на техничките капацитети и просторните услови на локалните библиотеки, односно потреба за натамошно вршење на надзори од аспект на примена на одредбите од овој закон.

Од аспект на примена на Законот за филмската дејност, за којшто во извештајниот период, по поднесената Иницијатива од страна на Агенцијата за филм – Скопје е извршен само еден вонреден надзор кај правното лице, корисник на средствата од Буџетот на РМ, преку Агенцијата за филм, при што е утврдено ненаменското трошење на добиените средства, односно дека не е реализиран проект (аудиовизеулно дело – играна серија), од страна на корисникот на средствата. За сторената прекршочна повреда на Законот за филмската дејност, предложена е постапка за порамнување и е поднесено Барање за поведување на прекршочна постапка против правното и одговорното лице (забелешка: за овој надзор остварена е и соработка со Управата за финансиска полиција)..

Од аспект на примена на одредбите од Законот за употребата на македонскиот јазик, од извршените исклучиво контролни и мал број вонредни инспекциски надзори (по службена должност, односно во случај на сомневање на инспекторот за сторен прекршок – вкупно 3), произлегува дека Законот главно се применува од страна на правните субјекти, но сепак не може да се даде некоја поширока оценка за состојбите од аспект на примена на овој Закон (забелешка: приоритетно надзор над примена на одредбите од овој Закон е вршен во текот на 2014 и 2015 г.). Имено, иако за 2017 г. со кварталните планови беа планирани вонредни надзори од аспект на примена на Законот за употребата на македонскиот јазик, истите поради други приоритетни задачи и вонредни надзори од аспект на оримена на Законот за културата не беа воопшто извршени.

Додека, од аспект на примена на Законот за меморијалните споменици и спомен-обележјата, не може да се даде некоја поширока оценка со оглед на тоаш то во извештајниот период воопшто не се планирани, ниту вршени инспекциски надзори. Иато како, за претходниот временски период проблемот во врска со вршењето надзори над примена на овој Закон е и во недоволениот број на инспектори за култура, како и потребата од соодветни измени и дополнувања на Законот, донесен уште во 2004 година.

Оттука, проценка на Министерството за култура е дека степенот на остварување на проценетите ризици, врз чии основи се утврдени областите и субјектите кои биле предмет на инспекциски надзори во извештајниот период е на добро ниво, особено имајќи ги предвид постојните технички ресурси на Секторот, како и други објективни фактори, коишто не можеа да бидат земени предвид при подготовка на Годишната програма за работа за 2017 година.

За разлика од 2016 г., неспорно е дека во извештајниот период (забелешка: во последните два квартали од 2017 г.), имаше отстапувања при проценката на минималните квантитативни цели (и видот на инспекциските надзори), и тоа главно поради дефектот на службеното возило на Министерството за култура и неможноста од СОЗР на Владата на РМ да бидат обезбедени возилата за вршење на с

ите планирани инспекциски надзори за потребите на СУИН на МК за овој период, но и поради приоритетите на МК за вршење вонредни надзори во други правни лица (особено национални установи), дореализација на проекти/програмата на дел од националните установи, кадровски промени (промена на функционерот, што раководи со органот на државната управа), дополнителни работни обврски на раководниот инспектор за култура вонредни парламентарни избори и слично.

**5.3. Координирани инспекциски надзори**

Во извештајниот период не се вршени координирани инспекциски надзори по налог на Инспекцискиот совет согласно со член 16-а став (2) од Законот за инспекциски надзор.

**5.4. Инспекциски надзор**

**5.4.1. Записници за инспекциски надзор**

**Инспекциски надзори за 2017 година**

* **162** планирани редовни, контролни и вонредни надзори
* **176**  извршени редовни, контролни и вонредни надзори
* **35,2**  просечен број на надзори по инспектор за извештајна година

**Инспекциски надзори за 2016 година**

* **211** планирани редовни, контролни и вонредни надзори
* **212** извршени редовни, контролни и вонредни надзори
* **42.4** просечен број на надзори по инспектор за извештајна година

**Инспекциски надзори за 2015 година**

* **415** - планирани редовни, контролни и вонредни надзори
* **434** - извршени редовни, контролни и вонредни надзори
* **86.8** - просечен број на надзори по инспектор за извештајна година

**Инспекциски надзори за 2014 година**

* **357** - извршени редовни, контролни и вонредни надзори
* **71.4**  - просечен број на надзори по инспектор за извештајна година

**Инспекциски надзори за 2013 година**

* **231** - извршени редовни, контролни и вонредни надзори
* **46.2**  - просечен број на надзори по инспектор за извештајна година

За 2017 г., видно е дека е намален бројот на инспекциските надзори во однос на претходните години, што се должи на повеќе причини, иако во однос на 2016 г. бројот на извршени надзори е незначително помал. Имено, во 2017 г. извршени се најмногу инспекциски надзори **од аспект на примена на Законот за културата**  (вкупно **104),** којшто поради својата содржина, обемност и прекршочните одредби е најсложен и во најголем број случаи бара подолг временски период за вршење надзор во однос на останатите законски прописи од областа на културата. Од таа причина во 2017 г. дел од надзорите од аспект на овој Закон се вршени од страна на двајца инспектори (дипл. економист и дипл. правник), што не е случај со останатите инспекциски надзори. Иако, и во 2016 г. најголем број на извршени надзори е од аспект на Законот за културата, сепак вкупниот број на надзори (87), е помал во однос на надзорите извршени во 2017 г. (104 надзори). Исто така, во 2017 г. се вршени и недсори од аспект на Законот за библиотеките, којшто по својата сложеност е потежок од надзорите извршени од аспект на Законот за издавачката дејност и Законот за употребата на македонскиот јазик. Додека, во 2015 г. од вкупно 434 инспекциски надзори, 338 беа од аспект на примена на Законот за употребата на македонскиот јазик

Имено, Законот за културата, Законот за музеите, Законот за библиотеките и особено Законот за филмската дејност (забелешка: во 2017 г. извршен еден вонреден надзор по поднесена Иницијатива), бараат поголем ангажман и многу подолг временски период за вршење надзор над примена на истите. Од таа причина овие закони имаат и поголем коефициент на сложеност во однос на Законот за употребата на македонскиот јазик и Законот за издавачката дејност. Треба да се има и предвид дека подолг временски период (10 г.), човечките ресурси, односно бројот на инспекторите на СУИН на МК се непроменети (вк. 5 инспектори, од кои еден е на возраст над 65 г.). Истата состојба е и со техничките капацитети на Секторот, односно уште од м. септември 2016 г. инспекторите за култура се без постојано службеното моторно возило, со што е отежнато вршење на инспекциските надзори не само во другите градови на територијата на РМ, туку и во градот Скопје.

Исто како и во последните две години, во предвид треба да се имаат и обврските на раководителот на Секторот-главен инспектор, коишто покрај дополнителните работни обврски утврдени со актот за систематизација на Министерството за култура и по налог на министерот се зголемени и со обврските, произлезени од Законот за инспекциски надзор (подготовка на месечни и квартални планови, квартални извештаи за работа, годишни програми и извештаи за работа, програми за испит и за стручно усоврушување на инспектори, водење инспекциска евиденција и друго).

**5.4.2. Записници со запрена постапка**

Со изменување и дополнување на Законот за инспекциски надзор („Сл .весник на РМ“ бр. 53/16 од 21.3.2016 г.), односно со бришење на членот 41 од Законот, прекинато е со обврска за донесување на заклучоци за запирање инспекциска постапка.

Додека, состојбата со запрени инспекциски постапки, односно завршени инспекциска постапка во 2017 г., е следната:

* 4 записници од редовните надзори, во кои постапка е завршена без било каков издаден инспекциски акт,
* 11 записници од вонредните надзори, во кои постапка е завршена без било каков издаден инспекциски акт,

73 записници од контролните надзори, во кои постапка е завршена без инспекциски акт, од причина што надзорите се извршени во врска со редовните, вонредните и контролните надзори[[1]](#footnote-2), извршени во текот на 2016 и 2017 г., а во коишто претходно беа донесени инспекциски акти (управно решение/покана за порамнување/платен налог), и

* 88 записници од редовните, вонредните и контролните надзори[[2]](#footnote-3), во која постапка е издаден одреден инспекциски акт (управно решение/ покана за порамнување/платен налог), со напомена дека за вкупно 47 од надзорите веќе се извршени контролни инспекциски надзори во 2017 г., односно е завршена инспекциска постапка (опфатени со горенаведените 73 записници од контролните надзори), додека за вкупно 41 од овие надзори е планирано вршење на контролните надзори во текот на 2018 **година.**
* Во првиот квартал од 2016 г. (до изменувањето и дополнувањето на ЗИН), издадени се вкупно 67 заклучоци за запирање на инспекциски постапки. Состојбата со запрени инспекциски постапки, односно завршени инспекциска постапка во 2016 г., е следната:
* 34 записници од редовните и вонредните надзори, во кои постапка е запрена без било каков инспекциски акт, и
* 81 записник од контролните надзори, во кои постапка е запрена без инспекциски акт, од причина што контролните надзори се извршени во врска со редовните и вонредните надзори, извршени во текот на 2016 г. и претходните години, а при коишто претходно веќе биле донесени одредени инспекциски акти (управно решение/покана за порамнување/платен налог),
* 52 записници од редовните, вонредните и контролните надзори[[3]](#footnote-4), во кои постапка е запрена, а е издаден инспекциски акт (управно решение/платен налог), како и
* вкупно 45 записници со инспекциски акт (управно решение/платен налог), но со незавршена инспекциска постапки (планирани контролни надзори во 2017 г.).

**Вкупно 255** записници со запрена постапка за **2015 г.,** од кои:

* 149 записници во која постапка е запрена со инспекциски акт (управно решение/платен налог + заклучок), и
* 106 записници во која постапка е запрена без инспекциски акт (само заклучок за запирање) , како и
* 37 записници со инспекциски акт (управно решение/платен налог), но со незавршена инспекциска постапка.
* 183 – вкупно записници со запрена постапка за 2014 г.
* 114 – вкупно записници со запрена постапка за 2013 г.

Видно од горенаведените бројки за запрени инспекциски постапки, без било каков инспекциски акт во 2016 г., исто како и во 2015 г. е зголемено почитување на законите од областа на културата од страна на инспектираните субјекти. Додека, бројката на надзори со донесени инспекциски акти во 2016 г. е зголемана во однос на 2015 година.

**5.4.3. Инспекциски мерки и санкции**

1. **Управни решенија**

* **82** управни решенија за 2017 година (од кои 19 по Законот за издавачката дејност, 54 по Законот за културата, 5 по Законот за библиотеките, 2 по Законот за употребата на македонскиот јазик и 2 по Законот за музеите),
* **97** управни решенија за 2016 година (од кои 45 по Законот за издавачката дејност, 35 по Законот за културата, 9 по Законот за библиотеките, 5 по Законот за употребата на македонскиот јазик, 2 по Законот за музеите и едно по Законот за аудиовизуелните добра),
* **166** управни решенија за 2015 година
* **158** управни решенија за 2014 година
* **98** управни решенија за 2013 година

Иако, во однос на 2016 година, а соодветно на намален број на извршени инспекциски надзори во 2017 г., незначително е намален вкупниот број на издадени управни решенија со наредба за отстранување на утврдените недостатоци, со цел превентиво делување и отстранување на штетни последици, во 2017 г. најмногу се издадени решенија по основ на Законот за културата, додека во 2016 г. се по основ на Законот за издавачката дејност, којшто е со помали коефициенти на сложеност во однос на коефициентите предвидени за Законот за културата.

1. **Едукации**

Уште во текот на август и септември, 2015 г., извршени се изменувања и дополнувања на законите од областа на културата (објавени во „Сл. весник на РМ“ бр. 152/15 и 154/15), во делот на прекршочните одредби, при што е укината обврска за инспекторите за култура за спроведување постапки за едукација за утврдените неправилности при вршењето на инспекциските надзори.

Преглед на спроведени едукации во периодот 2013-2015 г.:

* **5** спроведени **едукации** за 2015 година
* **12** спроведени **едукации** за 2014 година
* **9** спроведени **едукации** за 2013 година

Забелешка: бројот на спроведени постапки за едукација во 2015 г., во однос на претходните две години бил намален поради законските измени и дополнувања на одделни прописи од областа на културата (особено Законот за музеите), со коишто е укината обврска за инспекторите да спроведуваат постапка за едукација за одделен вид на прекршоци.

1. **Платни налози**

* **Вкупно 21 платен налог/покани за спроведување постапка за порамнување**  **во 2017 година** (од кои два се по основ на Законот за филмската дејност, два по Законот за музеите, а 17 се по основ на Законот за културата),
* **13** наплатени/реализирани платни налози во **вкупен износ од** **269.879 денари**, како приход на Буџетот на РМ (забелешка: во вкупниот износ се пресметани и 23.100 денари во врска со Платниот налог издаден на национална установа во 2016 г.), и
* **8** нереализирани платни налози/покани за порамнување, за коишто се поднесени прекршочни пријави.
* **Вкупно 6 платни налози во 2016 година**
* **5** наплатени реализирани платни налози – **вкупен износ од** **95.574,00 денари**
* **1** ненаплатен Платен налог (издаден во м. ноември 2016 г.), за кој не е поднесена прекршочна пријава (забелешка: субјектот на надзорот е национална установа, којашто се финансира со средства од Буџетот на РМ, преку МК).
* **Вкупно 34 – платни налози за 2015 година**
* **29 -** наплатени реализирани платни налози – **вкупен износ од** **794.362,00 денари**
* **4 –** прекршочни пријави кај ненаплатени платни налози
* **1 –** ненаплатен платен налог (31.12.2015 г.), за кој е поднесена прекршочна пријава во 2016 г.,
* **Вкупно 63 – платни налози за 2014 година** (од кои 14 по надзори од 2013 г.)
* **Вкупно 12** – **платни налози за 2013 година**

Иако, во 2017 г. е извршен помал број на инспекциски надзори во однос на 2016 година, сепак не е намален и бројот на издадени платни налози во 2017 година, туку напротив истиот е зголемен , како и прилив на парични средства по овој основ во Буџетот на РМ.

1. **Прекршочни пријави**

* 7 прекршочни пријави за 2017 г.
* Не се поднесени прекршочни пријави во 2016 година,
* 5 прекршочни пријави за 2015 г. (од кои едната е поднесена во 2016 г.)
* 10 прекршочни пријави за 2014 година

Во однос на 2015 и 2016 г., во текот на 2017 г. од страна на инспекторите до надлежните основни судови поднесени се повеќе барања за поведување на прекршочни постапки против правни и одговорни лица (поранешни директори на национални установи) за утврдените повреди на Законот за културата и против правното лице и одговорно лице во правното лице по Законот за филмската дејност (забелешка: за прв пат од донесувањето на Законот).

Како и претходните години, бројот на поднесени прекршочни барања зависи од повеќе причини и фактори, како на пр. кои се приоритетни ризични области/закони, коишто се предвидени со годишната програма за работа; потоа зголемен број на субјекти, што ги почитуваат законите, што биле предмет на инспекциски надзори, т.е. зголемена свест за потребата од почитување на законите и друго.

И техничките капацитети на СУИН на МК, односно фактот дека од м. септември, 2016 г. инспекторите за култура се без службеното моторно возило поради дефектот на истото (г. на производство 1996), придонесоа во 2017 г. отежнато да се вршат инспекциски надзори не само во другите градови на територијата на РМ, туку и во Скопје (забелешка: како и во 2016 г., возилата се обезбедувани од СОЗР на Владата на РМ, но Службата не беше во можност да обезбеди возила за вршење на сите планирани инспекциски надзори на СУИН на МК).

Исто така, бројот на инспекторите за култура веќе подолг временски период (10 г.), е непроменет (вк. 5 инспектори, од кои еден е на возраст над 65 г.), со потребата за вработување на дипл. економисти, особено за вршење надзори од аспект на примена на Законот за културата, а веќе подолг временски период не се вршени, ниту оспособувања и усовршувања на инспекторите (со исклучок на еднодневната обука во м. декември, 2017 г.).

И дополнителните работни обврски (преписка со Државното правобранителство на РМ во врска со судските постапки, во коишто МК е тужител или тужена страна по различни основи, произнесување под претставки, учество во кривични судски постапки, во својство на претставници на Министерството за култура, достава на податоци и списи до ОЈО во кривични постапкии друго), зголемени со обврските, произлезени од Законот за инспекциски надзор (подготовка на месечни и квартални планови, квартални извештаи за работа, годишни програми и извештаи за работа, програми за испит и за стручно усовршување на инспектори, евиденција), имаат големо влијание на вкупните резултати во областа на инспекцискиот надзор.

Еден од проблемите и понатаму е во тоа што приоритетните субјекти на надзорот на инспекторите за култура - национални установи, единки-корисници на средствата од Буџетот на РМ, преку МК, доколку не остваруваат сопствени приходи или истите се ограничени не се во можност да ја платат изречената глоба за сторен прекршок, додека кај другите инспекциски служби, субјектите на надзорот се главно правни лица од приватниот сектор.

Предвид треба да се има и бројот и специфичноста на законите над чијашто примена инспекторите за култура вршат надзори (вкупно 8 закони, од кои кај дел е ограничен број на субјекти, над коишто може да се врши надзорот, на пр. Закон за аудиовизуелната дејност, Закон за филмската дејност и Закон за меморијалните споменици и спомен-обележјата). Додека, одделни инспекторати вршат надзор над примена на повеќе законски прописи, со што автоматски се зголемува и бројката на издадени платни налози и прекршочни барања. Во последниот квартал од 2017 г., поради локалните избори претежно се вршени контролни надзори, со што автоматски била намалена и можноста за евентуално издавање на платни налози од инспекторите за култура.

**5.4.4. Субјекти на инспекциски надзор**

* Вкупно 176 инспекциски надзори, од кои 12 вонредни и контролни надзори, се извршени кај физички лица (забелешка: само по основ на Законот за културата), и 164 редовни, вонредни и контролни надзори кај правни лица(од кои 2 единици на локалната самоуправа, национални установи и локални установи од областа на културата – заводи за заштита на спомениците на културата, театри, музеи, центри за култура и галерии, здруженија на граѓани, трговски друштва, издавачки куќи и други), за 2017 г. на целата територија на РМ (Скопје, Охрид, Тетово, Велес, Битола, Струмица, Гостивар, Неготино, Кочани, Виница, Прилеп, Крива Паланка, Кавадарци, Штип, Дебар и други градови),
* 212 инспекциски надзори, од кои 9 надзори се кај физички лица и 203 кај правни лица (од кои 5 единици на локалната самоуправа, национални установи и локални установи од областа на културата, друженија на граѓани, трговски друштва, издавачки куќи и други), за 2016 г. на целата територија на РМ.
* 294 инспекциски надзори (од кои 3 се кај физички лица и 291 кај правни лица). за 2015 г. на целата територија на РМ.
* 283 инспекциски надзори кај правни лица, за 2014 г. на целата територија на РМ
* 178 инспекциски надзори (од кои 1 субјект на надзорот е физичко лице и 177 правни лица), за 2013 г. на целата територија на РМ.

Во последните години се зголемува и бројот на надзори кај физички лица. Имено, предвид треба да се има дека глобата за физички лица со Законот за културата е предвидена со изменувањата и дополнувањата на Законот, извршени во 2015 г. и објавени во „Сл. весник на РМ“ бр. 61/15 (до тогаш инспекторите не можеа да изрекуваат глоби за физички лица), а претходно во 2011 г. („Сл. весник на РМ“ бр. 47/11), е избришан членот 86 став (1) од ЗК, со којшто било предвидено дека правните и физичките лица чие работење подлежи на надзор согласно со ЗК се должни да му овозможат на инспекторот увид во состојбата, работата и актите и да му ги даваат бараните податоци и известувања, а за што била предвидена и санкција, односно парична казна во членот 91 став (1) т. 12 од ЗК (укината санкција за ова дејстије, односно изменет член 91 во 2010 г. – „Сл. весник на РМ бр. 116/10).

**5.4.5. Инспекциски надзори по закони**

* **Вкупно 176 инспекциски надзори за 2017 г.** (од кои 19 редовни, 81 контролен и 76 вонредни ), од кои:
* **104** инспекциски надзори по **Законот за културата** – 15 редовни, 41 контролен и 48 вонредни
* **45** инспекциски надзори по **Законот за издавачката дејност**- 24 контролни и 21 вонреден,
* **4** инспекциски надзори по **Законот за музеите** – 3 контролни и 1 вонреден,
* **16** инспекциски надзори по **Законот за библиотеките**- 4 редовни, 10 контролни и 2 вонредни
* **6** инспекциски надзори по **Законот за употребата на македонскиот јазик** – 3 контролни и 3 вонредни, и
* **1** вонреденинспекциски надзори по **Законот за филмската дејност**,
* **Вкупно 212 инспекциски надзори за 2016 г.** (редовни 44, контролни 84 и вонредни 84), од кои:
* **87** инспекциски надзори по **Законот за културата** – 18 редовни, 35 контролни и 34 вонредни,
* **68** инспекциски надзори по **Законот за издавачката дејност**- 23 редовни, 16 контролни и 29 вонредни,
* **29** инспекциски надзори по **Законот за употребата на македонскиот јазик** – 20 контролни и 9 вонредни,
* **9** инспекциски надзори по **Законот за музеите** - 3 редовни, 5 контролни и 1 вонреден,
* **87** инспекциски надзори по **Законот за културата** – 18 редовни, 35 контролни и 34 вонредни,
* **4** инспекциски надзори по **Законот за меморијалните споменици и спомен-обележјата**, 1 контролен и 3 вонредни,
* 13 инспекциски надзори по **Законот за библиотеките**- 5 контролни и 8 вонредни, и
* **2** инспекциски надзори по **Законот за аудиовизуелните добра**- контролни 2.

**Вкупно 434 инспекциски надзори за 2015 г.** (редовни 23, контролни 223 и вонредни 188), од кои:

* **338** -инспекциски надзори по **З. за употребата на македонскиот јазик**- 176 контролни и 162 вонредни ,
* **32** - инспекциски надзори по **З. за музеите** – **6** редовни, **22**контролни и 4 вонредни,
* **57** - инспекциски надзори по **З. за културата** -18 редовни , 24 контролни и 15 вонредни ,
* **4** - инспекциски надзори по **З. за меморијалните споменици и спомен-обележјата**, 2 контролни и 2 вонредни,
* **2** -инспекциски надзори по **З. за библиотеките**-2 вонредни, и
* **1** - инспекциски надзори по **З. за аудиовизуелните добра** 1 вонреден.

**Вкупно 357 инспекциски надзори за 2014 г.** (редовни 28, контролни 115 и вонредни 214), од кои:

* **302 -** инспекциски надзори **З. за употребата на македонскиот јазик**
* **19** - инспекциски надзори **З. за музеите**
* **34** - инспекциски надзори **З. за културата**
* **2** - инспекциски надзори **З. за меморијалните споменици и спомен-обележјата**

**Вкупно 231 инспекциски надзори за 2013 г.** (редовни 5, контролни 65 и вонредни 161), од кои:

* **182** -инспекциски надзори **З. за употребата на македонскиот јазик**
* **9**  - инспекциски надзори **З. за музеите**
* **39** - инспекциски надзори **З. за културата**
* **1** - инспекциски надзори **З. за меморијалните споменици и спомен-обележјата**

Во однос на претходните години, видно е зголемена бројката на инспекциските надзори извршени од аспект на Законот за културата, а намален број на надзорите од аспект на .

**5.4.6. Статус на управни решенија и прекршочни и кривични пријави**

* **Записници**  **од извршен инспекциски надзор во 2017 г., без управно решение или санкција**.

-15 записници од редовните и вонредните надзори, во кои постапка е без издаден инспекциски акт, односно без управно решение и без санкција, прекршочна пријава и

- 73 записници од контролните надзори, во кои постапка е запрена без инспекциски акт, од причина што надзорите се вршени во врска со редовните и вонредните надзори, извршени во текот на 2016 и 2017 г., а при коишто веќе биле донесени инспекциски акти (решенија/покани за порамнување/платни налози),

* **2**  записника без управно решение, а со прекршочна пријава,
* **0** број на застарени предмети на крајот на извештајната година
* **Записници**  **од извршен инспекциски надзор во 2016 г., без управно решение или санкција**.

-34 записници од редовните и вонредните надзори, во кои постапка е без инспекциски акт, односно без управно решение и без санкција, прекршочна пријава и

-81 записник од контролните надзори, во кои постапка е запрена без инспекциски акт, од причина што надзорите се вршени во врска со редовните и вонредните надзори, извршени во текот на 2016 г. и претходните години, а при коишто веќе биле донесени инспекциски акти (решенија/платни налози),

* **0**  записници без управно решение, а со прекршочна пријава
* **0** број на застарени предмети на крајот на извештајната година
* **Записници**  **од извршен инспекциски надзор во 2015 г., без управно решение или санкција**.
* **109**  **–**  записници без управно решение, без санкција, прекршочна пријава
* **19 –** записници без управно решение, со прекршочна пријава
* **0 –** Број на застарени предмети на крајот на извештајната година
* **Број на управни решенија**

**- 82 управни решенија во 2017 година**

**- 97 управни решенија во 2016 година**

* **166 управни решенија во 2015 година**
* **158 управни решенија за 2014 година**
* **98 управни решенија за 2013 година**
* **0 - Прифатени жалби 2015/2016**
* **0 - Одбиени жалби 2015/2016**
* **0 - Прифатени тужби 2015/2016**
* **1 - Одбиени тужби 2015/2016**

**Забелешка:** во 2017 г. не е поднесена ниту една жалба против издадените решенија донесени во инспекциска постапка.

* **Број на прекршочни пријави**

**– 7 прекршочни пријави за 2017 година**

**- нема прекршочни пријави во 2016 година,**

* **5 прекршочни пријави за 2015 година**
* **10 прекршочни пријави за 2014 година**
* **2 прекршочни пријави за 2013 година**
* **12 прекршочни пријави за 2012 година**

**Состојба со пресуди донесени во 2017 г., од страна на надлежните судови по прекршочните пријави:**

**-3 првостепени пресуди/решенија** (од кои со една е запрена прекршочната постапка поради настапување на апсолутна застареност на прекршочното гонење согласно со член 42 од Законот за прекршоците, со една е вратено прекршочното барање заради спроведување постапка за порамнување и едно со изречена прекршочна санкција за физичко лице-опомена),

-**2 второстепени пресуди,** со коишто се одбиени како неосновани и недозволиви жалбите поднесени од страна на обвинетото физичко лице и правно лице против коишто се поднесени прекршочни барања од страна на инспекторите за култура.

**Состојба со пресуди донесени во 2016 г., од страна на надлежните судови по прекршочните пријави:**

* **3 првостепени пресуди со изречена глоба**

**Забелешка:** за обвинетите правни лица од страна на надлежните основни судови изречени се **прекршочни санкции - глоби**, во вкупен износ од 3.200 евра (192.600,00 денари), за одговорни лица во вкупен износ од 1.500 евра (91.500 денари), а за физичко лице глоба, во износ од 150 евра (9.225,00 денари).

* **3 - Број на првостепени пресуди по друг основ**

**Состојба со пресуди донесени во 2015 г., од страна на надлежните судови:**

* **1 – Број на пресуди со изречена глоба**
* **3 - Број на пресуди по друг основ**

Состојба со пресуди донесени во 2014 г., од страна на надлежните судови:

* 1 – Број на пресуди со изречена глоба

Состојба со пресуди донесени во 2013 г., од страна на надлежните судови:

* 2 - Број на застарени предмети
* 2 – Број на пресуди со изречена глоба
* 3 – Број на пресуди со изречена опомена

**6.ТРАНСПАРЕНТНОСТ И СОРАБОТКА**

**6.1. Односи со медиумите**

Исто како и во 2016 г., во извештајниот период Секторот за управен и инспекциски надзор, преку Секторот за односи со јавноста на МК, којшто остварува редовна соработка со електронските и печатени медиуми, даваше соодветни информации и податоци по однос на новинарските прашања, соопштенија и слично.

**6.2. Интернет страница**

Секторот за управен и инспекциски надзор нема посебна веб – страна, туку одделни податоци за работата на Секторот се објавуваат во рамките на веб – страната на МК.

**6.3. Пријавени неправилности**

Во извештајниот период не се пријавени неправилности за работа на инспекторите преку електронски адреси, додека МК нема бесплатен телефонски број.

**6.4. Граѓански дневник**

Секторот за управен и инспекциски надзор нема воведено граѓански дневник.

**6.5. Претставки и предлози и слободен пристап до информации**

Во извештајниот период не е примена, ниту една претставка, односно барање за слободен пристап до информации за работата на инспекцијата..

**6.6. Соработка со други инспекциски служби и државни институции**

Во извештајниот период е остварена соработка со Инспекциски совет и одделни инспекциски служби (Државен трудов инспекторат).

**6.7. Соработка со бизнис заедницата и здруженија на потрошувачите**

Во извештајниот период не е остварена соработка со асоцијации на бизнис заедницата.

**6.8. Меѓународна соработка**

Во извештајниот период не е остварена соработка на билатерална или мултилатерална основа.

**6.9. Соработка со образовни и научни институции**

Во извештајниот период не е остварена соработка со образовни и научни институции во Република Македонија.

**М И Н И С Т Е Р,**

**м-р Роберт Алаѓозовски**

Број 56 – \_\_\_\_\_\_\_/\_\_\_

Скопје, \_\_\_\_\_2018 г.

**Прилог:**

- Обрасци за годишна оцена за успешност на инспекторите за култура за 2017 г. (вкупно 5)

Подготви: Сабина Синан

Согласна: м-р Весна Илиевска

**Доставено до:**

- Инспекциски совет

- Архива на Министерство за култура

1. [↑](#footnote-ref-2)
2. Во одделни случаи кај некои субјекти од оправдани причини се извршени два контролни надзори (само по З. за културата и З. за библиотеките), како на пр. во случај на смени на директори, недостиг на финансиски средства за постапување по решението и други оправдани причини. [↑](#footnote-ref-3)
3. [↑](#footnote-ref-4)